Արևածաղկի հրաթիթեռ

Արևածաղկի հրաթիթեռ (), հրաթիթեռների ընտանիքի թիթեռ, արևածաղկի վտանգավոր վնասատու, երբեմն վնասում է նաև կանճրակն ու աստղածաղիկը։

Նկարագրություն 
Թևերի բացվածքը 20-27 մմ է, առջևինները երկարացած են և մոխրագույն, միջնամասում ունեն 4 սև կետ, հետևինները առջևիններից լայն են և բաց գույնի՝ մուգ ջղերով և եզրերով։ Թրթուրների երկարությունը 15-16 մմ է, բաց մոխրագույն են, իսկ մեջքը պատված է 3 դարչնագույն շերտով։ Մարմինը ծածկված է նոսր, բաց դարչնագույն մազիկներով, գլուխը գորշ դեղին է։ Տարեկան տալիս է 1 սերունդ (հարավում՝ երբեմն՝ 2)։ Թրթուրները ձմեռում են հողում երկարավուն ոստայնապատ բոժոժներում, հարսնյակավորվում են գարնանը։ Թիթեռները թռչում են արևածաղկի ծաղկման սկզբին։ Էգերը ձվադրում են աստղածաղկազգիների ընտանիքի մոլախոտերի ծաղիկների վրա, այնուհետև արևածաղկի փոշանոթային օղակի ներսում։ Առաջին 2 հասակի թրթուրները սնվում են ծաղկափոշով, ծաղկի մասերով, ավելի մեծերն ուտում են սերմերի միջուկները, կրծոտում տերևների եզրերը, զամբյուղի պատյանը՝ կրծելով ուտում նրա հատակի միջուկը։ Վնասված զամբյուղներն անձրևի ժամանակ փտում են։ Վերջին հասակի թրթուրները բույսերից տեղափոխվում են հողի մեջ։

Տարածվածություն 
Հանդիպում է Եվրոպայում, բացառությամբ՝ ծայր Հյուսիսարևելյան, Փոքր և Հարավարևմտյան Ասիայում, Ռուսաստանի եվրոպական մասի միջին և հարավային գոտում, Արևմտյան Սիբիրում, Ղազախստանում և Միջին Ասիայում։

Պայքարի միջոցառումներ 
Արևածաղկի կայուն (հաստակեղև) սորտերի աճեցում, խորը աշնանահերկ՝ ձմեռող թրթուրների զգալի մասի ոչնչացման համար։

Վնասատուներ
Թիթեռներ